คลังพอใจ กนง.คงดอกเบี้ยพยุงเศรษฐกิจ เชื่อโตได้ 3%
รมว.คลัง พอใต กนง.คงดอกเบี้ยพยุงเศรษฐกิจ แม้ว่าจะไม่เป็นเอกฉันท์ เชื่อเศรษฐกิจโตได้ 3%
8 มิ.ย. 2565

นายอาคม เติมพิทยาไพสิฐ รมว.การคลัง กล่าวว่า แม้ว่าคณะกรรมการนโยบายการเงิน (กนง.) จะมีมติไม่เป็นเอกฉันท์ให้คงอัตราดอกเบี้ยนโยบายไว้ที่ 0.50% ก็ถือว่าเป็นเรื่องปกติ แสดงให้เห็นว่าคณะกรรมการ กนง.ส่วนใหญ่ยังเป็นห่วงและให้ความสำคัญกับการฟื้นตัวของเศรษฐกิจภายในประเทศอยู่อย่างไรก็ตาม ต้องยอมรับว่าแนวโน้มการปรับขึ้นอัตราดอกเบี้ยนโยบายของไทยจะเร็วหรือช้า กนง. คงจะมีการติดตามดู โดยเฉพาะทิศทางดอกเบี้ยของต่างประเทศเป็นสำคัญ เพราะว่าหากมีส่วนต่างของอัตราดอกเบี้ยต่างประเทศสูงกว่าอัตราดอกเบี้ยในประเทศไทยมาก ก็จะทำให้เกิดปัญหาเงินทุนไหลออก ก็มีผลต่อการฟื้นตัวของเศรษฐกิจเหมือนกัน"คลังคิดว่า กนง. ได้ประเมินสถานการณ์อย่างรอบคอบแล้ว และเชื่อว่าเขามีการติดตามและประเมินสถานการณ์ตลอดเวลา ยังบอกไม่ได้ว่าครั้งนี้มติไม่เป็นเอกฉันท์ แล้วการประชุมครั้งหน้าจะมีการขึ้นอัตราดอกเบี้ย ยังต้องติดตามสถานการณ์ ณ เวลานั้น ๆ อย่างใกล้ชิด ที่สำคัญคือจะต้องดูการฟื้นตัวของเศรษฐกิจภายในประเทศเป็นหลัก" นายอาคม กล่าวนายอาคม กล่าวอีกว่า การที่ธนาคารโลก (เวิลด์แบงก์) ได้ปรับลดการขยายตัวของเศรษฐกิจโลกลงเล็กน้อย ก็ยอมรับว่าอาจมีผลกระทบกับการส่งออกและเศรษฐกิจไทยบ้าง แต่อย่างไรก็ดี เชื่อว่าการส่งออกของไทยจะยังไปได้ดี โดยปีนี้ตั้งเป้าหมายส่งออกขยายตัวได้ 5-8% แต่ได้หารือกับ สรท. ว่าให้ภาคเอกชนพยายามเร่งเพื่อให้การส่งออกขยายตัวได้ 10% เพื่อให้เศรษฐกิจฟื้นตัวได้ตามเป้าหมายที่ 3.5%นอกจากนี้ ภาคการท่องเที่ยวของไทยก็ฟื้นตัวดีขึ้นมาก หลังจากการเปิดประเทศ ก็จะเป็นตัวช่วยที่สำคัญในการฟื้นตัวของเศรษฐกิจไทย แต่ต้องยอมรับว่าราคาน้ำมันที่เพิ่มสูงขึ้นเป็นปัจจัยกดดันการฟื้นตัว ซึ่งเป็นผลมาจากเงินบาทที่อ่อนค่า และตัวเนื้อน้ำมันที่แพงขึ้น เรื่องนี้ทางกองทุนน้ำมันเชื้อเพลิงได้ใช้กลไกของตัวเองดูแลอยู่ ส่วนเรื่องภาษีสรรพสามิตน้ำมันดีเซลที่ลดให้ 5 บาทต่อลิตร เป็นเวลา 2 เดือน จนถึงวันที่ 20 ก.ค. 2565 ก็ยังบอกไม่ได้ว่าหลังครบกำหนดเวลาแล้วจะดำเนินการอย่างไร คงต้องรอพิจารณาสถานการณ์ ณ ขณะนั้นว่าจะลดภาษีต่อได้หรือไม่ โดยต้องดูภาพรวมการจัดเก็บรายได้ด้วย